Amy-Leigh gevind: ‘Laat ondersoek sy gang gaan,’ vra polisieAmy-Leigh de Jager (6). (Foto: Facebook) Amy-Leigh de Jager (6) het ŉ mediese ondersoek ondergaan nadat sy in die vroeë oggendure met haar ouers herenig is. Brig. Vishnu Naidoo, woordvoerder van die polisie, het bevestig dat Amy-Leigh, ŉ gr. R-leerder aan die Laerskool Kollegepark in Vanderbijlpark, vanoggend gevind is nadat sy Maandagoggend buite dié skool ontvoer is. Die besonderhede rakende Amy-Leigh se terugkeer is nie in dié stadium bekend nie. Naidoo vra nou dat die publiek toelaat dat die ondersoek sy gang gaan. “Die ondersoek na haar verdwyning en skielike verskyning duur voort.” Maroela Media het vroeër berig vier mans het Amy-Leigh klaarblyklik omstreeks 08:00 by haar ma, Angeline, gegryp en in ŉ wit Toyota Fortuner met haar weggejaag. Hulle het glo haar vyfjarige boetie uit die pad gestamp om haar te gryp. Daar is toe ook berig dat die ontvoerders met Amy-Leigh se pa, Wynand, kontak gemaak het en ŉ losprys van R2 miljoen vir haar geëis het. Die polisie wou dit egter nie bevestig nie.